ด่วน USDT เหรียญ Stablecoin ใหญ่สุดในโลก กำลังดิ่งลง
ด่วน USDT เหรียญ Stablecoin ใหญ่สุดในโลก กำลังดิ่งลง
12 พ.ค. 2565

ด่วน USDT เหรียญ Stablecoin ใหญ่สุดในโลก กำลังดิ่งลง /โดย ลงทุนแมน
ไม่กี่นาทีที่ผ่านมา ราคาเหรียญ USDT ซึ่งเป็น Stablecoin ที่มีมูลค่ามากสุดในโลก ได้ดิ่งลงจากมูลค่าที่ผูกไว้กับดอลลาร์สหรัฐ
ซึ่งล่าสุดได้ร่วงหลุด 1 ดอลลาร์สหรัฐ ไปซื้อขายกันที่ 0.97 ดอลลาร์สหรัฐ
โดยเรื่องนี้เป็นเหตุการณ์ต่อเนื่องมาจาก UST ของโด ควอน ร่วงลงไปเหลือเพียง 0.6 ดอลลาร์สหรัฐ
USDT เรียกได้ว่าเป็น Stablecoin ใหญ่ที่สุดในโลก และเป็นเหรียญยอดนิยมในการซื้อขายคริปโทเคอร์เรนซี ใช้สำหรับพักเงินและแลกเปลี่ยนไปยังเหรียญอื่น
ปัจจุบัน มี USDT หมุนเวียนอยู่ในระบบ คิดเป็นมูลค่ามากถึง 2.87 ล้านล้านบาท หรือใหญ่เป็น 11.4 เท่า เมื่อเทียบกับ UST ที่มีปัญหาก่อนหน้านี้
นั่นหมายความว่าหากมูลค่า USDT ร่วงต่ำกว่ามูลค่าที่ควรจะเป็นที่ 1 ดอลลาร์สหรัฐ
จะทำให้ทุก ๆ คนที่ถือ USDT เอาไว้ มีมูลค่าทรัพย์สินลดลงไปโดยอัตโนมัติ
และการที่ USDT เป็นเหรียญหลักที่ถูกอ้างอิงกับหลายบล็อกเชนในตลาดคริปโทเคอร์เรนซีทั่วโลก หาก USDT พังทลายลงก็ไม่ต่างอะไรจากการที่ตลาดคริปโทเคอร์เรนซีโดนระเบิดนิวเคลียร์ลูกใหญ่ ที่จะมีความเสียหายตามมาอีกมาก
แต่อย่างไรก็ตาม สถานการณ์ตอนนี้ก็ยังไม่ปรากฏแน่ชัดว่า USDT จะพังทลายลง
โดยสาเหตุที่ USDT ร่วงลง ตอนนี้มีการคาดการณ์ว่า ส่วนหนึ่งเป็นเพราะ ตลาดคริปโทเคอร์เรนซีที่กำลังผันผวนสูง ทำให้นักลงทุนหลายคนต้องการย้ายจากทรัพย์สินที่เสี่ยงสูง ก็คือสกุลเงินคริปโทต่าง ๆ ไป USDT และแปลงต่อเป็นเงินดอลลาร์สหรัฐ ซึ่งเป็นทรัพย์สินที่ปลอดภัยกว่า พร้อม ๆ กันเป็นจำนวนมาก
ดังนั้นทำให้ปริมาณซัปพลายของ USDT ในตลาดสูงขึ้น มากกว่าความต้องการซื้อ USDT
ทั้งนี้ USDT ยังถือว่าต่างจาก UST ที่เป็น Algorithmic Stablecoin ตรงที่ USDT เป็น Fiat Backed Stablecoin หรือเป็นเหรียญที่มีสินทรัพย์ค้ำประกันอยู่จริง แต่ประเด็นก็คือ USDT ไม่ได้ค้ำประกันด้วยดอลลาร์สหรัฐ 100%
โดยตอนนี้มีนักลงทุนหลายคนเริ่มต้องการย้ายสกุล USDT เพื่อไปพักในเหรียญ Stablecoin ตัวอื่น ๆ ที่มีหลักทรัพย์ค้ำประกันเต็มจำนวนแทน เช่น USDC, BUSD ที่ตอนนี้ดูปลอดภัยกว่าในสายตาของพวกเขา
แล้ว USDT ถูกค้ำประกันด้วยสินทรัพย์อะไรบ้าง ?
จากรายงานล่าสุด USDT ถูกค้ำประกันไว้โดย
- เงินสด รายการเทียบเท่าเงินสด และพันธบัตรรัฐบาล 83.7%
- หุ้นกู้ กองทุน และแร่โลหะมีค่า 4.6%
- เงินกู้ยืมที่มีสินทรัพย์ค้ำประกัน 5.3%
และที่เหลืออีก 6.4% เป็นการลงทุนอื่น ๆ เช่น โทเคนดิจิทัล
จากข้อมูล เราจะเห็นได้ว่าเหรียญ USDT เกี่ยวข้องกับอีกหลาย ๆ สินทรัพย์
ที่ผ่านมาบริษัทก็โดนตั้งคำถามมาตลอดว่าการมีสินทรัพย์ค้ำประกันที่หลากหลายแบบนี้ มูลค่ามันจะเท่ากับ 1 ดอลลาร์สหรัฐ จริงหรือไม่
และในวันนี้ ตลาดก็เฉลยแล้วว่ามันไม่เท่ากัน อย่างน้อยก็ช่วงเวลาหนึ่ง
อย่างไรก็ตาม หากย้อนกลับไปในปี 2015
USDT ก็เคยผันผวนหนักมาแล้ว 
ปีนั้น USDT มีราคาต่ำสุดที่ 0.567 ดอลลาร์สหรัฐ 
และมีราคาสูงสุดที่ 1.22 ดอลลาร์สหรัฐ  
แต่ท้ายที่สุด ก็กลับมาซื้อขายกันที่ 1 ดอลลาร์สหรัฐได้
ซึ่งในคราวนี้ก็อาจเป็นการผันผวนชั่วคราวได้เช่นกัน
สำหรับใครที่กำลังลงทุนอยู่ในโลกคริปโทเคอร์เรนซี ก็ควรจะต้องติดตามเรื่องนี้อย่างใกล้ชิด
เพราะตอนนี้ Stablecoin ที่เราเชื่อกันว่ามันมีมูลค่าคงที่มาโดยตลอด
มันอาจไม่ Stable ตลอดไป อย่างที่คิด..╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud -